Bejaarde (86) in ouetehuis vermoorArgieffoto: Kent Williamson Niemand is nog in hegtenis geneem nadat ŉ 86-jarige vrou die afgelope naweek wreed in ŉ ouetehuis in Springs in Gauteng vermoor is nie. Die vrou het alleen in haar huisie in die aftree-oord gewoon. Kapt. Johannes Ramphora, woordvoerder van die polisie, het aan Maroela Media gesê die vrou se liggaam is Sondag in die Rus-ŉ-Bietjie-aftreeoord aangetref. “Haar kind bel haar elke dag en haar foon het Sondagoggend nie gelui nie. Die kind het die vrou se bure gebel wat gaan ondersoek instel het. Die deur van haar huisie was gesluit,” het Ramphora gesê. Nadat die bure daarin kon slaag om die sleutels by iemand op te spoor het hulle die huis binnegegaan en die vrou op die vloer langs haar bed in die slaapkamer aangetref. “Haar hande en voete was vasgebind en daar was ŉ stuk lap in haar mond ingedruk,” het Ramphora gesê. Volgens hom het sy geen sigbare skiet- of steekwonde gehad nie, maar hy het bygevoeg dat die oorsaak van dood deur ŉ nadoodse ondersoek vasgestel sal word. Die huis was geplunder. Volgens Ramphora wag die polisie nog dat die vrou se kinders kom uitwys wat, indien enige iets, gesteel is van die toneel. Daar was geen tekens van gedwonge toegang tot die huis nie. “In dié stadium vermoed ons die aanvaller/s het toegang deur die voordeur gekry wat moontlik nie gesluit was nie en het ná die aanval die deur gesluit en van die toneel gevlug, maar ons is besig met die ondersoek.” Die polisie ondersoek ŉ saak van moord en huisroof. Ramphora het gesê die oorledene se familie het versoek dat haar identiteit nie in dié stadium bekendgemaak word nie.